LUISTERBOEK: Elders | Netwerk24
26 Mei 2020 13:54
Intekenare kon in Junie na Elders deur Erns Grundling luister.
Dié reisverhaal oor die Camino Francés was Netwerk24 se luisterboek van die maand. Intekenare kon tot 30 Junie gratis na 'n voorlesing daarvan op Netwerk24 luister.
In Mei 2015 reis die Weg-joernalis Erns Grundling na Europa om die Camino Francés, die bekende en gewilde pelgrimstog na Spanje, op sy eie te gaan stap. Hy is onvoorbereid, oorgewig, beseer en onfiks.
Daarby is hy volledig ontnugter deur homself, die liefde en die lewe. Elders vertel die verhaal van Grundling se staptog van 1 025 km oor 40 dae, wat hy sonder 'n selfoon, kamera of horlosie aangepak het. In 'n tyd dat ons almal toenemend onder beleg voel weens die onmiddellikheid van selfone en sosiale media, ontdek hy die ware betekenis en beloning van om in die oomblik te leef.
Hy raak drie en 'n half keer verlief, loop sy Doppelgänger raak, beleef 'n reeks avonture en ontmoet kleurryke karakters, skud meer as 10 kg af en kom tot waardevolle nuwe insigte langs hierdie roete van innerlike transformasie.
Elders is 'n ongewone boek – 'n reisverhaal en memoire wat behalwe vir 'n fisieke avontuur ook 'n deernisvolle blik op die ewe kosbare binnereis bied.
Grundling is 'n TV-aanbieder (kykNET: Elders: Die Camino, Die ware naarheid) en veelbekroonde joernalis (voorheen by Weg, LitNet, Insig en Huisgenoot). Hy woon in Kaapstad. Sy 2017-reisboek Elders, oor sy Camino-staptog, was 'n groot treffer en is nou ook as Walk It Off beskikbaar. Koshuis (2018), wat hy saamgestel het, was ook baie gewild.